
Mkuu,

YAH: UJUMBE WA WAZI WA MUNGU, KWAKO, NA KWA
UMMA WOTE WA WATANZANIA

Rejea jinsi ofisi yako ilivyoyatupa kapuni majina yote ya Wapentekoste
waliopendekezwa kuwa wajumbe wa Bunge Maalum la Katiba, na hivyo kuwafanya
Wapentekoste wote milioni kumi nchini Tanzania, kukosa mwakilishi hata mmoja
katika Bunge Maalum la Katiba; na jinsi ofisi yako ilivyotoa baadaye maelezo ya
kejeli kwamba haikuwahi kupokea jina hata moja la Mpentekoste. Kwa jinsi hiyo,
siyo tu imani nyingine kubwa hapa nchini, zote zimewakilishwa katika Bunge hilo,
bali ofisi yako imeona kwamba ni haki hata kwa Waganga wa Kienyeji kupata
mwakilishi katika Bunge hilo Maalum la Katiba, kuliko Wapentekoste kupata
mjumbe hata mmoja.

Siandiki waraka huu, kwa sababu ninatamani binafsi kuwa mmoja wa wajumbe wa
Bunge Maalum la Katiba. Sikuwahi kamwe kuwa na nia hiyo, na ndiyo maana jina
langu halikuwa miongoni mwa majina yaliyopendekezwa; na wala sina nia hiyo hata
sasa. Tangu mwanzoni, majina ya Wapentekoste wenzangu yaliyopendekezwa,
yalikuwa sahihi, na niliyaafiki. Vilevile, siandiki waraka huu kwa niaba ya Baraza la
Maaskofu wa Kipentekoste (PCT), kwa sababu mimi siyo mmoja wa Viongozi wa
PCT, bali ninaandika waraka huu kama Mpentekoste binafsi, ninayewajibika
kuitetea imani yangu ya Upentekoste, hata kwa gharama ya kukatwa kichwa.

Baada ya tendo hilo la kuwabagua Wapentekoste, nilijitenga faraghani na kuwa na
vipindi virefu vya kumwomba Mungu, kwa ajili yako, na kwa ajili ya Taifa letu. Wakati
wa maombi hayo, Mungu alisema nami kwa sauti iliyo dhahiri, na kuniagiza
nikuambie wewe, na umma wote wa Watanzania juu ya yale yatakayotokea,
ambayo yatakufanya ujue kwamba Mungu wangu, ambaye pia ndiye Mungu wa

Wapentekoste, ni Mungu aliye hai; na kwamba hukuwadhihaki tu Watumishi wa
Mungu wenye imani ya Kipentekoste, bali umemdhihaki Mungu mwenyewe
wanayemtumikia. Nini kitatokea? Tafadhali, endelea kusoma.

Wiki mbili zilizopita, nikiwa katika maombi hayo ya kipekee, Mungu alisema nami
kwa sauti iliyo dhahiri, na kunipa ujumbe wa wazi kwako, na kwa umma wote wa
Watanzania. Mungu aliniagiza kwamba, nikuandikie ujumbe huo, na pia
niufahamishe umma wote wa Watanzania, juu ya ujumbe huo; mara tu nitakapotoka
katika faragha hiyo ya maombi kwa mapumziko mafupi. Sasa basi, muda mfupi
uliopita, nimetoka katika maombi hayo faraghani, kwa mapumziko mafupi; na bila
kukawia, nimeona nikuandikie ujumbe huu, vilevile kama nilivyoupokea kutoka kwa
Mungu, bila kumung'unya maneno. Ninayaandika maneno haya kwa rangi tofauti,
hapa chini, ili iwe rahisi kuyarejea:

"Chama cha siasa unachokiongoza, kimekuwa kikifurahia umoja na mshikamano,
kwa miaka mingi. Hata hivyo, katika miaka ya hivi karibuni, umoja na mshikamano
huo, umechukua sura mpya, na kuwa umoja wenye malengo mabaya kinyume
changu, kama umoja ule wa watu wa kale waliojenga mji na mnara wa Babeli,
kinyume changu; na hivyo wakanifanya kuwachafulia usemi wao, ili wasisikilizane
maneno, wao kwa wao; na nikawatawanya usoni pa nchi yote, wakiwa makundi
tofauti tofauti. Vivyo hivyo, chama chako kimeiongoza Serikali unayoiongoza,
kutenda mambo mengi yaliyo kinyume changu, na kudharau wingi wa wema wangu
kwenu, na uvumilivu wangu, msijue kuwa wema wangu kwenu umekuwa na lengo
la kuwavuta mpate kutubu. Kwa kadiri ya ugumu wa mioyo yenu isiyo na toba, sasa
mmejiletea hukumu (WARUMI 2:4-6).

Sasa, ninawachafulia usemi watu wote katika chama chako, wenye nafasi
mbalimbali za uongozi; ili msisikilizane ninyi kwa ninyi. Kuanzia sasa, katika vikao
vyenu, mtafarakana, na kutokusikilizana. Mafarakano haya yatadhihirika hatua kwa
hatua, na kuongezeka kwa viwango tofauti tofauti; na yatafikia kilele chake mwaka
kesho 2015, ambapo kutakuwa na mafarakano makubwa ambayo hayajawahi
kutokea, tangu chama chenu kipate kuwepo. Nguvu za dola, nguvu za miungu
ambayo baadhi yenu mnaitegemea, nguvu za fedha, hekima ya kibinadamu; vyote
hivyo havitaweza kuyazuia mafarakano hayo. Kwa tendo hili, mtajua kwamba Aliye
Juu ndiye anayemiliki katika ufalme wa wanadamu, naye humpa amtakaye awaye
yote, na wale waendao kwa kutakabari, Yeye aweza kuwadhili."

Hili ndilo Neno la BWANA, na mimi sina nyongeza. Kama ilivyowahi kutokea nyakati
za kale, baada ya kuusoma waraka huu, unaweza kuupuuza, na hata baadhi ya
wanasiasa, na Watanzania wengine, na hata watu wajiitao "Watumishi wa Mungu",
wanaweza vilevile kuupuuza waraka huu, kuudhihaki na kuukejeli ujumbe huu, kwa
hasara zao wenyewe. Hata hivyo, dhihaka au kejeli zao, hazitalifanya Neno hili
lisitimie. Toba ya waziwazi, bila kificho, itakayoambatana na matendo yanayopatana

na kutubu huko, ndiyo pekee inayoweza kumfanya Mungu mwenye neema, mwingi
wa rehema, kugeuka na kughairi kuyatenda yale aliyokusudia kuyatenda.

Nimeandika waraka huu, kwa mkono wangu mwenyewe.

Ni mimi,

Aséﬁlju/u Zachary Kakobez
Jumatatu, 10 Machi, 2014

Nakala kwa: Vyombo vya Habari




